b"\n_START_ARTICLE_\nPapa Pius al VI-lea\n_START_SECTION_\nOriginea \xc8\x99i studiile\n_START_PARAGRAPH_\nGiannangelo Braschi, cel mai mare dintre copii, provine dintr-o familie nobil\xc4\x83 din Romagna, Italia. S-a n\xc4\x83scut la Cesena, \xc3\xaen Romagna, la 25 decembrie 1717. P\xc4\x83rin\xc8\x9bii s\xc4\x83i erau contele Marco Aurelio Tommaso Braschi (1684-1759) \xc8\x99i Anna Teresa Bandi (1690-1730). A fost educat de Iezui\xc8\x9bi. A f\xc4\x83cut studii de drept in utroque jure, la Universitatea din Ferrara.\n_START_SECTION_\n\xc3\x8enceputul carierei\n_START_PARAGRAPH_\nDevine secretar al cardinalului Tommaso Rufo, legat pontifical la Ferrara. C\xc3\xa2nd Papa Clement al VII-lea a murit, Braschi l-a urmat la Roma pentru conclav. C\xc3\xa2nd st\xc4\x83p\xc3\xa2nul s\xc4\x83u Tommaso Rufo a fost numit decan al Colegiului Cardinalilor, a devenit auditor, \xc3\xaens\xc4\x83rcinat cu administrarea diocezelor de Velletri \xc8\x99i de Ostia. \xc3\x8ennoad\xc4\x83 leg\xc4\x83turi cu infantele Carlos, c\xc3\xa2nd acesta din urm\xc4\x83 a fondat Regatul celor Dou\xc4\x83-Sicilii. Abilitatea sa diplomatic\xc4\x83 \xc3\xael ajut\xc4\x83 s\xc4\x83 ob\xc8\x9bin\xc4\x83 func\xc8\x9bia de camerier secret._NEWLINE_\xc3\x8en 1753, la moartea cardinalului Ruffo, Brachi devine secretar particular al Papei Benedict al XIV-lea._NEWLINE_A fost ordonat preot \xc3\xaen 1758. \xc3\x8en timpul pontificatului papei Clement al XIII-lea, a ob\xc8\x9binut, \xc3\xaen 1766, sarcina de a fi trezorier al Camerei Apostolice, care \xc3\xael face \xc8\x99ef al administra\xc8\x9biei financiare a Statelor Pontificale._NEWLINE_La 26 aprilie 1773, a fost \xc3\xaen\xc4\x83l\xc8\x9bat la demnitatea de cardinal-preot de Sant'Onofrio._NEWLINE_A fost ales pap\xc4\x83 \xc3\xaen conclavul din 1774-1775, mul\xc8\x9bumit\xc4\x83 sus\xc8\x9binerii franceze, \xc8\x99i \xc8\x99i-a ales numele de Pius al VI-lea, aduc\xc3\xa2ndu-i astfel omagiu papei Pius al V-lea, pap\xc4\x83 care a pus \xc3\xaen aplicare hot\xc4\x83r\xc3\xa2rile Conciliului de la Trento (1545-1563), precum \xc8\x99i urm\xc4\x83rile victoriei de la Lepanto.\n_START_SECTION_\n\xc3\x8enceputul pontificatului\n_START_PARAGRAPH_\nPapa Pius al VI-lea a re\xc3\xaenceput fastul papei Leon al X-lea, ceea ce i-a atras criticile poetului Pasquino._NEWLINE_S-a confruntat cu iosefismul austriac \xc8\x99i a efectuat chiar o c\xc4\x83l\xc4\x83torie la Viena, \xc3\xaen 1782, \xc3\xaen scopul convingerii \xc3\xaemp\xc4\x83ratului Iosif al II-lea s\xc4\x83 renun\xc8\x9be la politica sa reformist\xc4\x83, care viza secularizarea m\xc4\x83n\xc4\x83stirilor f\xc4\x83r\xc4\x83 utilitate public\xc4\x83 \xc8\x99i de \xc3\xaenfiin\xc8\x9bare de noi parohii din fondurile astfel ob\xc8\x9binute.\n_START_SECTION_\nPapa Pius al VI-lea \xc3\xaen timpul Directoratului\n_START_PARAGRAPH_\nFran\xc8\x9ba anexeaz\xc4\x83 Avignonul \xc8\x99i Comitatul Venaissin. La 19 februarie 1797, Napoleon Bonaparte \xc3\xael constr\xc3\xa2nge pe Papa Pius al VI-lea s\xc4\x83 semneze Tratatul de la Tolentino cu Fran\xc8\x9ba Directoratului, care concede Fran\xc8\x9bei lega\xc8\x9biile din Romagna, Bologna \xc8\x99i Ferrara._NEWLINE_La vestea asasin\xc4\x83rii generalului Duphot, Directoratul ordon\xc4\x83, la 11 ianuarie 1798, ocuparea Romei. Gaspard Monge pleac\xc4\x83 la 6 februarie la Roma. Revolu\xc8\x9bia izbucne\xc8\x99te \xc3\xaen ora\xc8\x99 la 15 februarie. Repubblica Romana este proclamat\xc4\x83 de poporul adunat \xc3\xaen Campo Vaccino (vechiul forum)._NEWLINE_Un ordin este intimat papei Pius al VI-lea, \xc3\xaen numele Republicii Franceze, de a renun\xc8\x9ba la puterea sa temporal\xc4\x83 \xc8\x99i de a se mul\xc8\x9bumi cu puterea spiritual\xc4\x83. Cum se \xc8\x99tie, o asemenea soma\xc8\x9bie nu este realizabil\xc4\x83. De aceea i se subtituie un ordin de a pleca \xc3\xaen termen de dou\xc4\x83 zile. Pius al VI-lea p\xc4\x83r\xc4\x83se\xc8\x99te Vaticanul \xc3\xaen noaptea de 19 spre 20 februarie 1798._NEWLINE_Refugiat la Siena, apoi la m\xc4\x83n\xc4\x83stirea din Floren\xc8\x9ba (\xc3\xaen iunie 1798), Pius al VI-lea este prins de trupele franceze \xc8\x99i f\xc4\x83cut prizonier. Este dus, succesiv, la Bologna, Parma, Torino, apoi la Grenoble, Brian\xc3\xa7on, \xc8\x99i \xc3\xaen sf\xc3\xa2r\xc8\x99it la Valence._NEWLINE_\xc3\x8en ciuda tulbur\xc4\x83rilor pe care le cuno\xc8\x99tea Fran\xc8\x9ba epocii, Papa Pius al VI-lea a primit numeroase \xc8\x99i emo\xc8\x9bionante dovezi de respect, de compasiune \xc8\x99i de comuniune \xc3\xaen credin\xc8\x9b\xc4\x83 din partea oamenilor m\xc4\x83run\xc8\x9bi, de-a lungul \xc3\xaentregii sale c\xc4\x83l\xc4\x83torii, \xc3\xaentre Brian\xc3\xa7on \xc8\x99i Valence.\n_START_SECTION_\nSf\xc3\xa2r\xc8\x99itul vie\xc8\x9bii\n_START_PARAGRAPH_\nLa Valence a fost \xc3\xaencarcerat de c\xc4\x83tre Republica Francez\xc4\x83 \xc8\x99i a murit de epuizare, la 29 august 1799. Succesorul s\xc4\x83u a fost Papa Pius al VII-lea."